DECIZIA COMISIEI
din 12 decembrie 2008
de adoptare, în temeiul Directivei 92/43/CEE a Consiliului, a unei a doua liste actualizate a siturilor de importanţă comunitară pentru regiunea biogeografică continentală
[notificată cu numărul C(2008) 8039]
(2009/93/CE)
COMISIA COMUNITĂŢILOR EUROPENE,
având în vedere Tratatul de instituire a Comunităţii Europene,
având în vedere Directiva 92/43/CEE a Consiliului din 21 mai 1992 privind conservarea habitatelor naturale şi a speciilor de faună şi floră sălbatică (1), în special articolul 4 alineatul (2) al treilea paragraf,
întrucât:
(1)
Regiunea biogeografică continentală menţionată la articolul 1 litera (c) punctul (iii) din Directiva 92/43/CEE cuprinde teritoriul Luxemburgului şi părţi din teritoriul Austriei, al Belgiei, al Bulgariei, al Republicii Cehe, al Danemarcei, al Franţei, al Germaniei, al Italiei, al Poloniei, al României, al Sloveniei şi al Suediei, astfel cum sunt specificate în harta biogeografică aprobată la 25 aprilie 2005 de către comitetul înfiinţat în temeiul articolului 20 din directiva respectivă, denumit în continuare „Comitetul pentru habitate”.
(2)
Este necesar ca, în cadrul unui proces iniţiat încă din 1995, să se realizeze progrese suplimentare în ceea ce priveşte punerea efectivă în practică a reţelei Natura 2000, care reprezintă un element esenţial al protejării biodiversităţii în Comunitate.
(3)
O listă iniţială şi o primă listă actualizată a siturilor de importanţă comunitară pentru regiunea biogeografică continentală, în temeiul Directivei 92/43/CEE, au fost adoptate prin Decizia 2004/798/CE a Comisiei (2) şi, respectiv, Decizia 2008/25/CE a Comisiei (3). În temeiul articolului 4 alineatul (4) şi al articolului 6 alineatul (1) din Directiva 92/43/CEE, statul membru în cauză desemnează siturile incluse pe lista siturilor de importanţă comunitară pentru regiunea biogeografică continentală ca arii speciale de conservare cât mai curând posibil, în termen de maximum şase ani, stabilind priorităţile şi măsurile de conservare necesare.
(4)
În contextul unei adaptări dinamice a reţelei Natura 2000, listele siturilor de importanţă comunitară fac obiectul unei revizuiri. Prin urmare, este necesară o a doua actualizare a listei continentale.
(5)
Pe de o parte, a doua actualizare a listei siturilor de importanţă comunitară pentru regiunea biogeografică continentală este necesară în vederea includerii siturilor suplimentare propuse începând cu anul 2006 de către statele membre ca situri de importanţă comunitară pentru regiunea biogeografică continentală în sensul articolului 1 din Directiva 92/43/CEE. Obligaţiile care decurg din articolul 4 alineatul (4) şi articolul 6 alineatul (1) din Directiva 92/43/CEE sunt aplicabile cât mai curând posibil, în termen de maximum şase ani de la adoptarea celei de a doua liste actualizate a siturilor de importanţă comunitară pentru regiunea biogeografică continentală.
(6)
Pe de altă parte, a doua actualizare a listei siturilor de importanţă comunitară pentru regiunea biogeografică continentală este necesară pentru a reflecta eventualele modificări ale informaţiilor referitoare la situri, comunicate de către statele membre ulterior adoptării listei comunitare iniţiale şi a primelor liste comunitare actualizate. În acest sens, a doua listă actualizată a siturilor de importanţă comunitară pentru regiunea biogeografică continentală constituie o versiune consolidată a listei siturilor de importanţă comunitară pentru regiunea biogeografică continentală. Cu toate acestea, trebuie subliniat faptul că obligaţiile care decurg din articolul 4 alineatul (4) şi articolul 6 alineatul (1) din Directiva 92/43/CEE sunt aplicabile cât mai curând posibil, în termen de maximum şase ani de la adoptarea listei iniţiale sau a primei liste actualizate a siturilor de importanţă comunitară pentru regiunea biogeografică continentală, în funcţie de lista în care a fost inclus un sit de importanţă comunitară pentru prima dată.
(7)
Pentru regiunea biogeografică continentală, listele cu siturile propuse ca situri de importanţă comunitară în sensul articolului 1 din Directiva 92/43/CEE au fost transmise Comisiei în perioada noiembrie 2003-ianuarie 2008, în conformitate cu articolul 4 alineatul (1) din directiva menţionată mai sus, de către Austria, Belgia, Bulgaria, Republica Cehă, Danemarca, Franţa, Germania, Italia, Luxemburg, Polonia, România, Slovenia şi Suedia.
(8)
Listele de situri propuse au fost însoţite de informaţii referitoare la fiecare sit, furnizate pe baza formularului instituit prin Decizia 97/266/CE a Comisiei din 18 decembrie 1996 privind formularul-tip pentru siturile propuse ca situri Natura 2000 (4).
(9)
Aceste informaţii cuprind harta cea mai recentă şi definitivă a sitului, transmisă de statele membre în cauză, denumirea, localizarea şi suprafaţa sitului, precum şi datele obţinute prin aplicarea criteriilor prevăzute în anexa III la Directiva 92/43/CEE.
(10)
Pe baza proiectului de listă, întocmit de Comisie în acord cu fiecare dintre statele membre în cauză, care identifică, de asemenea, siturile care găzduiesc tipuri de habitate naturale prioritare sau specii prioritare, ar trebui adoptată o a doua listă actualizată a siturilor selectate ca situri de importanţă comunitară pentru regiunea biogeografică continentală.
(11)
Cunoştinţele privind existenţa şi distribuţia tipurilor de habitate naturale şi a speciilor evoluează în permanenţă, ca rezultat al controlului prevăzut la articolul 11 din Directiva 92/43/CEE. Prin urmare, evaluarea şi selectarea siturilor la nivel comunitar au fost efectuate pe baza celor mai bune informaţii disponibile în prezent.
(12)
Anumite state membre nu au propus suficiente situri pentru a îndeplini cerinţele Directivei 92/43/CEE în ceea ce priveşte anumite tipuri de habitate şi anumite specii. Prin urmare, pentru aceste tipuri de habitate şi specii nu se poate concluziona că reţeaua este completă. Luând în considerare timpul necesar pentru primirea informaţiilor şi pentru a ajunge la un acord cu statele membre, este necesară adoptarea unei a doua liste actualizate a siturilor, care va trebui revizuită în conformitate cu articolul 4 din Directiva 92/43/CEE.
(13)
Având în vedere insuficienţa cunoştinţelor privind existenţa şi distribuţia unor tipuri de habitate naturale din anexa I şi a speciilor din anexa II la Directiva 92/43/CEE, nu se poate stabili dacă reţeaua este completă sau incompletă. Lista ar trebui revizuită, dacă este cazul, în conformitate cu articolul 4 din Directiva 92/43/CEE.
(14)
Din motive de claritate şi transparenţă, este necesar ca Decizia 2008/25/CE să fie înlocuită.
(15)
Măsurile prevăzute în prezenta decizie sunt conforme cu avizul Comitetului pentru habitate,
ADOPTĂ PREZENTA DECIZIE:
Articolul 1
A doua listă actualizată a siturilor de importanţă comunitară pentru regiunea biogeografică continentală, în conformitate cu articolul 4 alineatul (2) al treilea paragraf din Directiva 92/43/CEE, este prevăzută în anexa la prezenta decizie.
Articolul 2
Decizia 2008/25/CE se abrogă.
Articolul 3
Prezenta decizie se adresează statelor membre.
Adoptată la Bruxelles, 12 decembrie 2008.